Eesti kunstis on eelkõige Kristjan Raud ja Konrad Mägi need, kes mõlemad omal viisil esindavad seda osa moodsa  kunsti arenguloos. Mõlemad on romantikud ja mõlemate juures on natsionaalne saanud tugeva väljenduse. Raua tugevalt stiliseeritud kompositsioonid, muu hulgas tema illustratsioonid Kalevipojale, kuuluvad omataoliste seas tähelepanuväärsemate hulka. Ligemaid vasteid leidub põhjamaade kunstis, ja põhjamaine on ka tema piltide pateetiline toon. Kuid paljugi Raua kunstis pole kindlasti mitte ainult põhjamaine, vaid ka eestipärane - ma ei mõtle sellega ainult Kalevipoja motiividele, vaid ka tema vormikujundamisele ja kogumuljele. Võrdlus vastava kunstiga Soomes (Gallén-Kallela), Rootsis (Karl Nordstrom, Elgström), Norras (Werenskiold, Munthe), Taanis (Nielsen) näitab küll sarnasusi, aga ka eestipäraseid toone: kui see on meloodia mollis, siis ometi teises rütmis.